钦定古今图书集成/明伦汇编/官常典/第242卷 > 拜住
## 钦定古今图书集成/明伦汇编/官常典/第242卷 > 拜住

按《元史》本传：拜住，安童孙也。五岁而孤，太夫人教养
之。稍长，宏远端亮，有祖风。至大二年，袭为宿卫长。仁
宗即位，延祐二年拜资善大夫、太常礼仪院使。四年
进荣禄大夫、大司徒。五年进金紫光禄大夫。六年，加
开府仪同三司，馀并如故。每议大政，必问曰：合典故
否？”同官有异见者曰：“大朝止说典故耶？”拜住微笑曰：
“公试言之，国朝何事不依典故？”同官不能对。太常事
简，每退食，必延儒士，谘访古今礼乐刑政、治乱得失，
尽日不倦。尝曰：“人之仕宦，随所职司，事皆可习。至于
学问有本，施于事业，此儒者之能事，宰相之资也。”英
宗在东宫，问宿卫之臣于左右，咸称拜住贤，遣使召
之，欲与语。拜住谓使者曰：“嫌疑之际，君子所慎。我长
天子宿卫，而与东宫私相往来，我固得罪，亦岂太子
福耶？”竟不往。英宗登极，拜中书平章政事。会诸侯王
于大明殿，诏进读太祖《金匮宝训》，威仪整暇，语音明
畅，莫不注目竦听。夏五月，宣徽使失烈门要束木妻
也里失八等谋为逆，帝密得其事，御穆清阁，召拜住
往谋之。对曰：“此辈擅权乱政久矣，今犹不惩，阴结党
与，谋危社稷，宜速施天威，以正祖宗法度。”帝动容曰：
“此朕志也。”命率卫士擒斩之，其党皆伏诛。拜中书左
丞相。先时，近侍传旨，以姓名赴中书铨注者六七百
员，选曹为之壅滞。拜住奏：阁之注授，一依选格次第，
吏无容奸。刑曹事有情可矜者，宽恕之；食暴不法，必
不少容。帝尝谕左右曰：“汝辈慎之。苟陷国法，我虽曲
赦，拜住不汝恕也。”至治元年春正月，帝欲结彩楼于
禁中，元夕张灯设宴。时居先帝丧，参议张养浩上疏，
拜住谓当进谏，即袖其疏入奏，帝悦而止，仍赐养浩
帛，以旌直言。三月，从幸上都，次察罕脑儿。帝以行宫
亨丽殿制度卑隘，欲更广之，奏曰：“北地苦寒，入夏始
种粟黍。陛下初登大宝，不求民瘼，而遽兴大役，以妨
农务，恐失民望。”从之。帝尝谓拜住曰：“朕委卿以大任
者，以乃祖木华黎从太祖开拓土宇，安童相世祖克
成善治也。卿念祖宗令闻，岂有不尽心者乎？”拜住再
拜曰：“陛下委臣以大任，臣有所畏者三：畏辱祖宗，畏
天下事大，识见有所未尽，畏年少不克负荷，无以上
报圣恩。惟陛下垂闵，时加训饬，幸甚。”延祐间，朔漠大
风雪，羊马驼畜尽死，人民流散，以子女鬻人为奴婢。
拜住以兴王根本之地，其民宜加赈恤，请立宗仁卫
总之，命县官赎置卫中，以遂生养。至元十四年，始建
太庙于大都。至是，四十年亲享之礼，未暇讲肄。拜住
奏曰：“古云礼乐百年而后兴，郊庙祭享，此其时矣。”帝
悦曰：“朕能行之。”预敕有司，以亲享太室仪注礼节，一
遵典故，毋擅增损。冬十月，始有事于太庙。二年春正
月，孟享，始备法驾，设黄麾大仗。帝服通天冠、绛纱袍，
出自崇天门，拜住摄太尉以从。帝见羽卫文物之美，
顾拜住曰：“朕用卿言，举行大礼，亦卿所共喜也。”对曰：
“陛下以帝王之道化成天下，非独臣之幸，实四海苍
生所共庆也。”致斋大次，行酌献礼，升降周旋，俨若素
习，中外肃然。明日还宫，鼓吹交作，万姓耸观，百年废
典，一旦复见，有感泣者。拜住率百僚称贺于大明殿，
执事之臣赐金帛有差。又奏建太庙前殿，议行祫禘配享等礼。帝从容谓拜住曰：“朕思天下之大，非朕一
人思虑所及。汝为朕股肱，毋忘规谏，以辅朕之不逮。”
拜住顿首谢曰：“昔尧、舜为君，每事询众善，则舍己从
人，万世称圣；桀、纣为君，拒谏自贤，悦人从己，好近小
人，国灭而身不保，民，到于今称为无道之主。臣等仰
荷洪恩，敢不竭忠以报！然事言之则易，行之则难，惟
陛下力行。臣等不言，则臣之罪也。”帝嘉纳之。时右丞
相铁木迭儿贪滥谲险，屡杀大臣，鬻狱卖官，广立朋
党，凡不附己者，必以事去之。尤恶平章王毅、右丞高
昉，因在京诸仓粮储失陷，欲奏诛之。拜住密言于帝
曰：“论道经邦，宰相事也，以金谷细务责之，可乎？”帝然
之，得俱不死。铁木迭儿复引参知政事张思明为左
丞，以助己，思明为尽力，忌拜住方正，每与其党密语，
谋中害之。左右得其情，乘间以告，且请备之。拜住曰：
“我祖宗为国元勋，世笃忠贞，百有馀年。我今年少，叨
受宠命，盖以此耳。大臣协和，国之利也。今以右相仇
我，我求报之，非特吾二人之不幸，亦国家之不幸。吾
知尽吾心，上不负君父，下不负士民而已。死生祸福，
天实鉴之，汝辈毋复言。”未几，奉旨往，立《忠宪王碑》于
范阳。铁木迭儿久称疾，闻拜住行，将出莅省事，入朝
至内门，帝遣速速赐之酒，且曰：“卿年老，宜自爱待，新
年入朝未晚。”遂怏怏而还。然其党犹布列朝中，事必
禀于其家，以拜住故，不得大肆其奸，百计倾之，终不
能遂。在京仓漕管库之职，岁终例应注代。时张思明
亦称疾不出，众皆顾望。拜住虽朝夕帝前，以事不可
缓，乃日坐省中，谓僚属曰：“左丞病，省事遂废乎？”郎中
李处恭曰：“金谷之职，须慎选择，不得其人，未敢遽拟。”
拜住曰：“汝为卖官之计耳。”遣人善慰，思明乃出，共毕
铨事。拜住每以学校政化大源，似缓实急，而主者不
务尽“心，遂致废弛。请令内外官议拯治之。”有言佛教
可治天下者，帝问之，对曰：“清净寂灭，自治可也。若治
天下，舍仁义则纲常乱矣。”又尝谓拜住曰：“今亦有如
唐魏徵之敢谏者乎？”对曰：“槃圆则水圆，盂方则水方。
有太宗纳谏之君，则有魏徵敢谏之臣。”帝并善之。六
月，壬寅，敕赐平江腴田万亩。拜住辞曰：“陛下命臣釐
正庶务，若先受赐田，人其谓何？”帝曰：“汝勋旧子孙，加
以廉慎，人或援例，朕自谕之。”秋，七月，奏召张思明诣
上都，数其罪，杖而逐之。铁木迭儿继亦病卒，拜住哭
之恸。初，浙民吴机以累代失业之田卖于司徒刘夔，
夔赂宣政使八剌吉思，买置诸寺，以益僧廪，矫诏出
库钞六百五十万贯酬其“直。田已久为他人之业，铁
木迭儿父子及铁失等上下蒙蔽分受之，为赃钜万。”
真人蔡道泰以奸杀人，狱已成，铁木迭儿纳其金，令
有司变其狱。拜住举奏二事，命台察鞫之，尽得其情，
以田归主。刘夔、八剌吉思等皆坐死，馀论罪有差。特
赦铁失。冬十二月，进右丞相，监修国史。帝欲爵以三
公，恳辞，遂不置左相，独任以政。首荐张珪，复平章政
事，召用致仕老臣，优其禄秩，议事中书，不次用才，唯
恐少后，日以进贤退不肖为重务。患法制不一，有司
无所守，奏详定旧典，以为通制。帝幸五台，拜住奏曰：
“自古帝王得天下以得民心为本，失其心则失天下。
钱谷，民之膏血，多取则民困而国危，薄敛则民足而
国安。”帝曰：“卿言甚善。朕思之，民为重，君为轻，国非民
将何以为君今理民之事，卿等当熟虑而慎行之。”三
年春二月，将进《仁宗实录》，先一日，诣翰林国史院听
读首卷，书大德十一年事，不书左丞相哈剌哈孙定
策功，惟书越王秃剌勇决，从容谓史官曰：“无左丞相，
虽百越王何益？”录鹰犬之劳，而“略发踪指示之人可
乎？”立命书之，其他笔削未尽善者，一一正之，人皆服
其识见。夏，六月，拜住以海运粮，视世祖时顿增数倍，
今江南民力困极，而京仓充满，奏请岁减二十万石，
帝遂并铁木迭儿所增江淮粮免之。时铁木迭儿过
恶日彰，拜住悉以奏闻。帝悟，夺其官，仆其碑。奸党铁
失等甚惧。帝在上都，夜寐不宁，命作佛事，拜住以国
用不足，谏止之。既而惧诛者复阴诱群僧，言国当有
厄，非作佛事而大赦，无以禳之。拜住叱曰：“尔辈不过
图得金帛而已，又欲庇有罪耶？”奸党闻之益惧，乃生
异谋。晋王也孙帖木儿时镇北边，铁失潜遣人至王
所，告以逆谋，约事成，推王为帝。王命囚之，遣使赴上
都告变。未至，车驾南还，次南坡，铁失与赤斤铁木儿
等夜以所领阿速卫兵为外应，杀拜住，遂弑帝于行
幄。晋王即位，铁失等伏诛。诏有司备仪卫，百官耆宿
前导，舆拜住画相于海云寺，大作佛事，观者万数，无
不叹惜泣下。拜住忧国忘家，常直内庭，知无不言，太
官以酒进，则忧形于色。有盗其家金器百馀两，他宝
直钜万。继而获盗得金，家僮来告，色无喜愠。自延祐
末，水旱相仍，民不聊生。及拜住入相，振立纪纲，修举
废坠，裁不急之务，杜侥幸之门，加惠兵民，轻徭薄敛。
英宗倚之，相与励精图治。时天下晏然，国富民足，远
夷有古未通中国者，皆朝贡请吏，而奸臣畏之，卒构
祸难云。母怯烈氏，年二十二，寡居守节。初，拜住为太常礼仪院使，年方二十，吏就第请署字，适在后圃阅
群戏，出稍后，母厉声呵之曰：“官事不治，若尔所为，岂
大人事耶？”拜住深自克责。一日，入内侍宴，英宗素知
其不饮，是日强以数卮。既归，母戒之曰：“天子试汝量，
故强汝饮。汝当日益戒惧，无酣于酒。”又尝代祀睿宗
原庙，归侍左右。母问之曰：“真定官府，待汝若何？”对曰：
“所待甚重。”母曰：“彼以天子威灵，汝先世勋德故耳，汝
何有焉。拜住之贤，母之教也。”后封东平王夫人。泰定
初，中书奏：“丞相拜住尽忠效节，殒于群凶，乞赐褒崇，
以光后世。”制赠清忠一德功臣、太师、开府仪同三司、
上柱国，追封东平王，谥忠献。至正初，改《至“仁孚道一
德佐运功臣，馀如故。